छाल/धरमजयगढ़। मुख्यमंत्री डा. रमन सिंह ने धरमजयगढ़ की सभा को संबोधित करते हुए कहा कि विकास के साथ विश्वास की यात्रा के साथ आपके आशीर्वाद लेने आया हॅू और जब आपका आशीर्वाद मिलता है तो तीर्थ यात्रा भी कहता हॅू। सीएम ने कहा कि अभी 69 कार्य का भूमिपूजन व लोकार्पण हुआ है।

अभी 22 करोड़ 70 लाख धान बोनस आपको बटन दबाते ही मिल जाएगा। इस पूरी यात्रा में 30,000 करोड़ कार्यों का भूमिपूजन व लोकार्पण हो रहा है पर कांग्रेसियों को विकास दिखाईनहीं देता। अपने कांग्रेस शासन में गरीबों के लिए कोई योजना नहीं बनाई, बस नारा लगाते रहे गरीबी हटाओ पर कुछ किया नहीं।

मुख्यमंत्री के कहने पर लोगों ने अपने दोनों हाथ उठाया तब कहा कि कांग्रेस वाले देख ले उठे हुए हाथ पता चल जाएगा कितने लोगों को चावल व स्वास्थ्य बीमा लाभ मिल रहा है इसे ही तो विकास कहते हैं। चार माह में रायगढ़ जिले का कोई घर नहीं बचेगा जहां लाईट न पहुंचा हो। छाल धरमजयगढ़ वाले पिछली बार चूक गए थे लेकिन हमने सबको साथ लेकर धरमजयगढ़ में बिना अपना पराया किए विकास कार्यों से क्षेत्र को विकसित करने का काम किया है।

उन्होंने लाडली योजना का जिक्र करते हुए कहा कि घर में जब लड़की जन्म लेती है और उसकी 18 साल की उम्र होने तक उसके खाते में 1 लाख रू. आ जाते है कांग्रेस के लोगों इसे ही विकास कहते है।

केन्द्रीय मंत्री विष्णुदेव साय ने कहा कि भाजपा के मुख्यमंत्री ही जगह-जगह जाकर अपना विकास कार्य लोगों को बताने की हिम्मत कर सकते हैं। पहले की अपेक्षा अब छत्तीसगढ़ प्रदेश तेजी से विकसित हो रहा है तो इसके पीछे डॉ रमन की सोच है।

पहले छत्तीसगढ़ में भूख से मौतें होती थी, अब छत्तीसगढ़ में कोई भी भूखा नहीं सोता यही तो विकास कहलाता है। यह व्यवस्था भाजपा के मुख्यमंत्री डॉ. रमन सिंह के नेतृत्व में ही संभव हो पाया है।

>